CELEX: 62016CN0336
Language: el
Date: 2016-06-15 00:00:00
Title: Υπόθεση C-336/16: Προσφυγή της 15ης Ιουνίου 2016 — Ευρωπαϊκή Επιτροπή κατά Δημοκρατίας της Πολωνίας

19.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 343/27
            
         Προσφυγή της 15ης Ιουνίου 2016 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-336/16)
   (2016/C 343/39)
   Γλώσσα διαδικασίας: πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: K. Hermann και E. Manhaeve)
   
      Καθής: Δημοκρατία της Πολωνίας
   
      Αιτήματα
   
   Η προσφεύγουσα ζητεί από το Δικαστήριο να διαπιστώσει ότι η Δημοκρατία της Πολωνίας παρέβη τις υποχρεώσεις που υπέχει από το άρθρο 13, παράγραφος 1, σε συνδυασμό με το παράρτημα XI, το άρθρο 23, παράγραφος 1, δεύτερο εδάφιο, και το άρθρο 22, παράγραφος 3, σε συνδυασμό με το παράρτημα XI, της οδηγίας 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη λόγω του ότι:
   
               —
            
            
               από το 2007 και τουλάχιστον έως το 2013, σημειώθηκαν υπερβάσεις των ημερήσιων οριακών τιμών των σωματιδίων PM10 σε 35 ζώνες ποιοτικού ατμοσφαιρικού αέρα και υπερβάσεις των ετήσιων οριακών τιμών των σωματιδίων PM10 σε 9 ζώνες ποιοτικού ατμοσφαιρικού αέρα, χωρίς να παρασχεθεί κανένα στοιχείο από το οποίο να συνάγεται ότι η εν λόγω κατάσταση έχει βελτιωθεί·
            
         
               —
            
            
               δεν έχουν ληφθεί τα κατάλληλα μέτρα στα προγράμματα για την ποιότητα του ατμοσφαιρικού αέρα προκειμένου να ελαχιστοποιηθεί η διάρκεια της υπερβάσεως των οριακών τιμών των σωματιδίων PM10 στον αέρα·
            
         
               —
            
            
               σημειώθηκε υπέρβαση των ημερήσιων οριακών τιμών, συνυπολογιζομένου του περιθωρίου ανοχής, από την 1η Ιανουαρίου 2010 έως τις 10 Ιουνίου 2011 στη ζώνη 14.17 — Πόλη Radom, στη ζώνη 14.18 — Pruszków-Żyrardów, και στη ζώνη 16.15 — Kędzierzyn-Koźle, καθώς και από την 1η Ιανουαρίου 2011 έως τις 10 Ιουνίου 2011 στη ζώνη 30.3 — Ostrów-Kępno και
            
         
               —
            
            
               το άρθρο 23, παράγραφος 1, δεύτερο εδάφιο, της οδηγίας 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη (1) δεν μεταφέρθηκε ορθώς στην εθνική έννομη τάξη·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Λόγοι και κύρια επιχειρήματα
   
   Από το 2007 σημειώθηκε υπέρβαση των ημερήσιων και ετήσιων οριακών τιμών των σωματιδίων PM10 σε 35 και 9 ζώνες αντίστοιχα. Παρά την εν λόγω παράβαση του άρθρου 13, παράγραφος 1, σε συνδυασμό με το παράρτημα XI, της οδηγίας 2008/50/ΕΚ, η Δημοκρατία της Πολωνίας, κατά παράβαση του δεύτερου εδαφίου του άρθρου 23, παράγραφος 1, της οδηγίας 2008/50/ΕΚ, δεν έλαβε τα κατάλληλα μέτρα στα προγράμματα για την ποιότητα του ατμοσφαιρικού αέρα προκειμένου να διασφαλίσει την κατά το δυνατό μικρότερη διάρκεια της υπερβάσεως των ορίων.
   Η μη λήψη των οικείων μέτρων προκύπτει, μεταξύ άλλων, από το χρονικό διάστημα κατά το οποίο σημειώθηκε υπέρβαση των οριακών τιμών και από την έλλειψη νομοθετικών διατάξεων που να θέτουν τιμές εκπομπών για καύσιμα τα οποία χρησιμοποιούνται στον τομέα της ατομικής παραγωγής θερμότητας και τιμές εκπομπών για ατομικές εγκαταστάσεις θέρμανσης.
   
      (1)  ΕΕ 2008, L 152, σ. 1.